Polisie sien glo hoe man meisie doodsteek | Netwerk24
Deur Kaydene Davids 12 Februarie 2019 11:15
Die polisie het na bewering gesien hoe 'n man van Excelsior in die Vrystaat sy meisie buite 'n kuierplek doodsteek.
Thapelo Tshabalala (27) is Saterdag in die vroeë oggendure in hegtenis geneem nadat hy na bewering sy 24-jarige vriendin noodlottig in die nek en kop gesteek het. Hulle het glo rusie gemaak oor waar hulle volgende gaan kuier.
Sers. Martin Xuma, 'n polisiewoordvoerder, sê die oorledene wou glo na 'n ander kuierplek gaan, maar Tshabalala wou nie saamgaan nie.
Hy sê polisiebeamptes was omstreeks 01:50 op patrollie in die Mahlatswetsa-woonbuurt toe hulle twee mense buite 'n kuierplek opmerk. Toe een van hulle inmekaarsak, het hulle ondersoek gaan instel.
Die ander persoon het glo 'n voorwerp laat val toe hulle naderstap. Die vrou was reeds dood.
Xuma sê die man is in hegtenis geneem en die polisie het 'n bebloede mes opgetel.
Kol. Mosiuoa Raliopane, waarnemende bevelvoerder van die Selosesha-polisiëringsgebied, het 'n beroep op die gemeenskap gedoen om nie gevaarlike wapens te gebruik om geskille mee op te los nie.
Tshabalala verskyn op 18 Februarie op 'n aanklag van moord in die hof.
* In 'n ander voorval is Elias Sebetoane (27) in die rondgaande hooggeregshof in Kroonstad tot 18 jaar tronkstraf vir die moord op sy meisie, Madillo Molale (25), in Julie 2018 in Bothaville gevonnis.
Sebetoane het haar op 29 Julie 2018 in die vroeë oggendure met 'n handgemaakte byl doodgekap.
Volgens konst. Kethabile Mofokeng, 'n polisiewoordvoerder, het hy haar lyk in 'n kombers toegedraai en op 'n afgeleë stuk pad tussen Bothaville en Hoopstad gelos. 'n Verbyganger het later daarop afgekom.